b'\n_START_ARTICLE_\nFranz-Peter Tebartz-van Elst\n_START_PARAGRAPH_\nFranz-Peter Tebartz-van Elst (s. 20. marraskuuta 1959 Kevelaer-Twistringen) on saksalainen roomalaiskatolinen piispa. H\xc3\xa4net vihittiin papiksi M\xc3\xbcnsterin hiippakuntaan 26. toukokuuta 1985 ja nimitettiin sen vihkipiispaksi sek\xc3\xa4 Girus Tarasiin titulaaripiispaksi 14. marraskuuta 2003. Piispaksi vihkiminen seurasi 18. tammikuuta 2004. P\xc3\xa4\xc3\xa4konsekraattorina toimi Reinhard Lettmann, jota avustivat Werner Thissen ja Alfons Demming._NEWLINE_Tebartz-van Elst sai 28. marraskuuta 2007 nimityksen Limburgin piispaksi, jonka virkaan h\xc3\xa4net asetettiin 20. tammikuuta 2008._NEWLINE_Tebartz-van Elst otettiin Jerusalemin Pyh\xc3\xa4n Haudan Ritarikuntaan vuonna 2005.\n_START_SECTION_\nVirka-asunto\n_START_PARAGRAPH_\nTebartz-van Elst on saanut mainetta ylellisest\xc3\xa4 el\xc3\xa4m\xc3\xa4ntyylist\xc3\xa4\xc3\xa4n. Saksassa on paheksuttu piispan virka-asunnon remonttia, jonka kustannukset kuusinkertaistuivat alkuper\xc3\xa4isest\xc3\xa4 31 miljoonaan euroon. Asian on ottanut k\xc3\xa4sittelyyn syytt\xc3\xa4j\xc3\xa4, ja my\xc3\xb6s paavi haluaa asiasta selvityst\xc3\xa4. Menness\xc3\xa4\xc3\xa4n Intiaan tapaamaan slummien k\xc3\xb6yhi\xc3\xa4 lapsia Tebartz-van Elst lensi ykk\xc3\xb6sluokassa. Tyyli\xc3\xa4 on verrattu siihen, ett\xc3\xa4 paavi Franciscus ei asu virka-asunnossa vaan vaatimattomassa majatalossa._NEWLINE_Tebartz-van Elst vapautettiin hiippakuntapiispan virasta 23. lokakuuta toistaiseksi. My\xc3\xb6s h\xc3\xa4nen eroaan oli vaadittu. H\xc3\xa4n on siirtynyt ty\xc3\xb6skentelem\xc3\xa4\xc3\xa4n Vatikaaniin. H\xc3\xa4n ei joudu maksamaan korvauksia rakennust\xc3\xb6iden kustannuksista, kuten hiippakunta oli vaatinut. P\xc3\xa4\xc3\xa4t\xc3\xb6ksen teki Vatikaani, joka ei vie asiaa kanoniseen oikeuteen. 26.03.2014 alkaen h\xc3\xa4n on emerituspiispa.'